text: Mand faldt død om på gaden
  25 maj 2010 kl. 06.46
  Sydøstjyllands Politi ved efter et døgn stadig ikke, hvem det var, som mandag morgen faldt død om i Jernbanegade i Vejle. Manden beskrives som sund og rask - og der er ikke tegn på, at der er sket en forbrydelse. Manden er muligvis øst-europæer.
  En ambulance blev tilkaldt kl. 8.38, da manden faldt om i Jernbanegade i Vejle - tæt ved banegården.
   
  Han beskrives som 35-45 år, 195 cm høj og med mørkt, kortere hår.
  
  Et sæt nøgler - ingen papirer
  Der blev ikke fundet papirer på ham, heller ingen tog-billet. Derimod havde han set sæt nøgler, men de har ikke kunnet identificere ham.
  Vagtchefen oplyser, at den døde mand ikke havde stikmærker - og ikke virker som misbruger. Heller ikke af alkohol. Derfor er det mystisk, hvad en tilsyneladende sund og rask mand er død af.
  Sydøstjyllands Politi modtager oplysninger om den døde mand på telefon 114.
  